PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 	2002/KV/1/1/264						Bratislava  10.12.2002

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom z vlastného podnetu podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vo veci dohody obmedzujúcej súťaž podľa § 4 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov pod názvom Zmluva o automatizovanom spracovaní a šírení dát v elektronickej podobe a prostredníctvom nosiča CD-ROM uzatvorenej dňa 09.11.2001 medzi podnikateľmi REPUBLIKA, a.s., so sídlom Mickiewiczova 1, 811 07 Bratislava a Slovakia Online, s.r.o., so sídlom Sabinovská 14, 821 02 Bratislava takto

r o z h o d o l :

1. Podľa § 22 ods.1 písm.c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov Zmluva o automatizovanom spracovaní a šírení dát v elektronickej podobe a prostredníctvom nosiča CD-ROM uzatvorená dňa 09.11.2001 medzi podnikateľmi REPUBLIKA, a.s., so sídlom Mickiewiczova 1, 811 07 Bratislava a Slovakia Online, s.r.o., so sídlom Sabinovská 14, Bratislava je v ustanoveniach:

	- článok 5 bod 5.1 v znení: „Účelom tejto zmluvy je udelenie súhlasu Vydavateľa na exkluzívne zastúpenie pri šírení, resp. prenose dát špecifikovaných v článku 1.2 tejto Zmluvy v súlade s touto Zmluvou Distribútorovi, a z toho vyplývajúce exkluzívne šírenie Periodík Vydavateľa určených v článku 1.2 Zmluvy spôsobmi určenými v článku 3.1 Zmluvy.“

	- článok 5 bod 5.2 v znení: „V súlade s § 16 ods.2 Autorského zákona Vydavateľ udeľuje touto Zmluvou exkluzívne privolenie Distribútorovi spracovať a šíriť dáta Periodík Vydavateľa prostredníctvom osobitných softwarových programov, počítačových systémov (DIS) po dobu platnosti tejto Zmluvy na území Slovenskej republiky a Českej republiky.“

	- článok 5 bod 5.3 v znení: „Vydavateľ touto Zmluvou zároveň vyhlasuje, že sa zdrží akéhokoľvek konania, ktorým by bolo výhradné právo Distribútora na šírenie dát Vydavateľa prostredníctvom foriem stanovených v článku 3.1 Zmluvy obmedzené, narušené alebo neplnilo účel dojednaný touto Zmluvou obidvoma zmluvnými stranami.“

- článok 9., bod 9.3 v znení: „V prípade, že Distribútor požiada o predĺženie tejto Zmluvy najneskôr v lehote 3 mesiace pred ukončením doby trvania Zmluvy, predlžuje sa platnosť a účinnosť tejto Zmluvy za podmienok stanovených v tejto Zmluve o ďalšie dva roky.“ 

dohodou obmedzujúcou súťaž, ktorá je podľa § 4 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov zakázaná.

2. Na základe § 38 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov za porušenie ustanovení § 4 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov Protimonopolný úrad ukladá peňažnú pokutu:

a) podnikateľovi REPUBLIKA, a.s., so sídlom Mickiewiczova 1, 811 07 Bratislava vo výške 30 000 Sk, slovom tridsaťtisíc korún slovenských a

b) podnikateľovi Slovakia Online, s.r.o., so sídlom Sabinovská 14, Bratislava vo výške 30 000 Sk, slovom tridsaťtisíc korún slovenských,

ktorú sú povinní uhradiť v lehote do 15 dní od právoplatnosti tohto rozhodnutia na účet Protimonopolného úradu Slovenskej republiky vedený v Národnej banke Slovenska pod číslom 3017-8624-002/0720, VS 200211264, KS 0558.

O d ô v o d n e n i e: 

	Dňom 13.06.2002 začal Protimonopolný úrad Slovenskej republiky (ďalej len úrad) z vlastného podnetu podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len zákon) konanie vo veci dohody obmedzujúcej súťaž uzatvorenej medzi podnikateľmi REPUBLIKA, a.s., so sídlom Mickiewiczova 1, 811 07 Bratislava (ďalej len REPUBLIKA, a.s.) a Slovakia Online, s.r.o., so sídlom Sabinovská 14, Bratislava (ďalej len Slovakia Online, s.r.o.) uzatvorenej dňa 09.11.2001 pod názvom „Zmluva o automatizovanom spracovaní a šírení dát v elektronickej podobe a prostredníctvom nosiča CD-ROM“ (ďalej len Zmluva).
	Úrad začal konanie na základe skutočností, ktoré zistil v rámci všeobecného šetrenia v oblasti poskytovania monitoringu dennej tlače začatého dňa 19.03.2002.
Nakoľko v priebehu konania došlo zákonom č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov s účinnosťou od 01.10.2002 k zmene a doplneniu zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov a táto nová právna úprava neobsahuje prechodné ustanovenia, vydáva úrad rozhodnutie v predmetnej veci podľa novelizovaného znenia zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.
O zmene právnej úpravy bola Slovakia Online, s.r.o. listom zo dňa 04.10.2002, doručeným dňa 08.10.2002. Spoločnosť Slovakia Online, s.r.o. nepredložila plnú moc pre Mgr. Tomáša Komadu, advokáta, so sídlom Turčianska 23, Bratislava, preto sa úrad v ďalšom konaní obracal priamo na spoločnosť Slovakia Online, s.r.o..

1. Účastníci konania

REPUBLIKA, a.s.

Spoločnosť REPUBLIKA, a.s.bola založená 12.03.1996 a zapísaná do obchodného registra dňa 21.03.1996. Predmetom činnosti tejto spoločnosti je okrem iného vydavateľská činnosť, sprostredkovateľská činnosť, kúpa tovaru na účely jeho predaja konečnému spotrebiteľovi v rozsahu voľnej činnosti. Spoločnosť REPUBLIKA, a.s. je vydavateľom denníka Nový deň.

Slovakia Online, s.r.o.

	Spoločnosť Slovakia Online, s.r.o. vznikla dňa 04.07.1995 a zapísaná do obchodného registra bola dňa 01.10.1995. Podľa výpisu z obchodného registra sa spoločnosť zaoberá okrem iného automatizovaným spracovaním dát, poskytovaným software, vydavateľskými činnosťami, poskytovaním poradenských služieb. Spoločnosť Slovakia Online, s.r.o. je poskytovateľom informačných služieb prostredníctvom internetovej stránky www.siac.sk a zároveň má uzatvorené zmluvy s vydavateľmi slovenských periodík na šírenie elektronickej podoby nimi vydávaných titulov. Spoločnosť Slovakia Online, s.r.o. pôsobí okrem uvedených činností aj v oblasti monitoringu tlače. 
Pod monitoringom tlače sa rozumie vyhľadávanie zverejnených informácií pre konkrétnych zákazníkov podľa ich špecifických požiadaviek. Zákazníci, ktorí odoberajú monitoring ho dostávajú takmer výhradne v elektronickej podobe. Aby mohli subjekty pôsobiace v tejto oblasti svojim zákazníkom poskytovať monitoring v elektronickej podobe, získavajú elektronickú podobu jednotlivých periodík od ich vydavateľov spravidla na základe zmlúv za úplatu. Úrad sa v rámci šetrenia sústredil na monitoring dennej tlače, nakoľko práve táto oblasť predstavuje podľa vyjadrenia subjektov zaoberajúcich sa monitoringom podstatnú časť ich činnosti. Zákazníci týchto subjektov žiadajú predovšetkým každodenný monitoring všetkých denníkov s celoslovenskou pôsobnosťou za účelom získania komplexných informácií z určitej špecifickej oblasti resp. informácií všeobecných. Najefektívnejšou formou spracovania takýchto informácií je prístup k elektronickým verziám jednotlivých denníkov.

	REPUBLIKA, a.s. a Slovakia Online, s.r.o. sú podnikateľmi podľa § 3 ods.2 zákona. V súlade s § 25 ods.3 zákona sú účastníkmi konania navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. V predmetnom konaní sú účastníkmi konania spoločnosti REPUBLIKA, a.s. a Slovakia Online, s.r.o. ako podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť.

2. Relevantné trhy

	Podľa § 3 ods.3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods.4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods.6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Úrad v rámci šetrenia začatého dňa 19.03.2002 oslovil subjekty, ktoré sú odberateľmi monitoringu dennej tlače za účelom prešetrenia  vzájomnej zastupiteľnosti jednotlivých denníkov s celoslovenskou pôsobnosťou. Podľa vyjadrení týchto subjektov je elektronická verzia každého denníka z hľadiska poskytovania monitoringu jedinečná a nezastupiteľná elektronickými verziami iných denníkov. Každý denník je jedinečný a môže obsahovať informácie, ktoré neobsahuje žiaden iný denník. Absencia informácií z jedného  denníka tak môže znížiť celkovú kvalitu poskytovaných služieb a tým aj konečnú informáciu poskytovanú zákazníkovi.

	Na základe uvedených skutočností úrad v posudzovanom prípade ako tovarové relevantné trhy vymedzil:

1. Relevantný trh predaja elektronickej verzie denníka Nový deň medzi vydavateľom denníka a distribútorom elektronickej verzie uvedeného denníka pre ďalších odberateľov.

2. Relevantný trh predaja elektronickej verzie denníka Nový deň medzi distribútorom elektronickej verzie uvedeného denníka a poskytovateľmi monitoringu dennej tlače.

	Úrad vymedzil dva tovarové relevantné trhy, nakoľko obidva sú ovplyvnené uzatvorením predmetnej Zmluvy. Taktiež spoločnosť Slovakia Online, s.r.o. podniká na obidvoch uvedených trhoch ako distribútor elektronickej verzie denníka Nový deň resp. ako poskytovateľ monitoringu dennej tlače pre svojich zákazníkov. 
Na tovarových relevantných trhoch uvedených pod č.1 je podiel spoločnosti Republika, a.s. ako vydavateľa denníkov a zároveň dodávateľa elektronickej verzie 100%. 
Na tovarových relevantných trhoch uvedených pod č.2 je podiel spoločnosti Slovakia Online, s.r.o., ako výhradného distribútora elektronickej verzie uvedených denníkov 100%.

3. Dohoda obmedzujúca súťaž

	Pri posudzovaní predmetnej Zmluvy úrad vychádzal z princípu, že obmedzením súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných aktivít, skutočné alebo možné zníženie rozsahu konkurenčnej aktivity alebo skresľovania konkurenčných podmienok. Dohodou podnikateľov na účely tohto zákona je každý ústny alebo písomný súhlasný prejav vôle jej účastníkov, ako aj iný súhlasný prejav vôle vyvodený z ich konania.
	Podľa § 4 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. Podľa § 4 ods.3 zákona je zakázaná najmä dohoda obmedzujúca súťaž, ktorá obsahuje

a)	priame alebo nepriame určenie cien tovaru alebo iných obchodných podmienok
b)	záväzok obmedzenia alebo kontroly výroby, odbytu, technického rozvoja alebo investícií,
c)	rozdelenie trhu alebo zdrojov zásobovania
d)	záväzok účastníkov dohody, že voči jednotlivým podnikateľom budú pri zhodnom alebo porovnateľnom plnení uplatňovať rozdielne podmienky, ktorými sú alebo môžu byť títo podnikatelia znevýhodňovaní v súťaži,
e)	podmienenie uzatvárania zmlúv tak, aby zmluvné strany prijali ďalšie záväzky, ktoré povahou alebo podľa obchodných zvyklostí nesúvisia s predmetom týchto zmlúv,
f)	znaky koluzívneho správania, v ktorého dôsledku podnikatelia koordinujú svoje ponuky v procese verejného obstarávania.

Úrad posúdil jednotlivé ustanovenia Zmluvy a po ich analýze dospel k záveru, že nasledovné ustanovenia Zmluvy predstavujú obmedzenia súťaže.

	- článok 5 bod 5.1 v znení: „Účelom tejto zmluvy je udelenie súhlasu Vydavateľa na výhradné šírenie, resp. prenos dát špecifikovaných v článku 1.2 tejto Zmluvy v súlade s touto Zmluvou Distribútorovi, a z toho vyplývajúce exkluzívne šírenie Periodík Vydavateľa určených v článku 1.2 Zmluvy spôsobmi určenými v článku 3.1 Zmluvy.“

	- článok 5 bod 5.2 v znení: „V súlade s § 16 ods.2 Autorského zákona Vydavateľ udeľuje touto Zmluvou exkluzívne privolenie Distribútorovi spracovať a šíriť dáta Periodík Vydavateľa prostredníctvom osobitných softwarových programov, počítačových systémov (DIS) po dobu platnosti tejto Zmluvy na území Slovenskej republiky a Českej republiky.“

	- článok 5 bod 5.3 v znení: „Vydavateľ touto Zmluvou zároveň vyhlasuje, že sa zdrží akéhokoľvek konania, ktorým by bolo výhradné právo Distribútora na šírenie dát Vydavateľa prostredníctvom foriem stanovených v článku 3.1 Zmluvy obmedzené, narušené alebo neplnilo účel dojednaný touto Zmluvou obidvoma zmluvnými stranami.“

- článok 9., bod 9.3 v znení: „V prípade, že Distribútor požiada o predĺženie tejto Zmluvy najneskôr v lehote 3 mesiace pred ukončením doby trvania Zmluvy, predlžuje sa platnosť a účinnosť tejto Zmluvy za podmienok stanovených v tejto Zmluve o ďalšie dva roky.“ 

Predmetná Zmluva upravuje vertikálny vzťah medzi vydavateľom a distribútorom, nakoľko každá zo zmluvných strán pôsobí na rozdielnej úrovni obchodu. Predmetom Zmluvy je úprava vzťahov, ktoré vznikajú medzi zmluvnými stranami pri automatizovanom spracovávaní, šírení, distribúcii a predaji dát v elektronickej podobe. Dátami sa pre účely tejto Zmluvy rozumejú všetky formy elektronicky spracovaných informácií, ktorými sú spracovávané výtlačky periodickej tlače vydavateľa – spoločnosti REPUBLIKA, a.s., a ktoré sú obsiahnuté v periodiku ním vydávanom. Dáta dodávané vydavateľom zodpovedajú obsahu tlačenej podoby periodika.
	V citovaných ustanoveniach Zmluvy spoločnosť REPUBLIKA, a.s. udelila spoločnosti Slovakia Online, s.r.o. výlučné právo na šírenie a spracovanie elektronickej verzie denníka Nový deň vydávaného spoločnosťou REPUBLIKA, a.s.. Takéto zmluvné dojednanie má za následok obmedzovanie súťaže, nakoľko v zmysle citovaných ustanovení Zmluvy bude mať na vymedzenom území právo distribuovať vymedzený tovar len jeden subjekt a to spoločnosť Slovakia Online, s.r.o.. Pred uzatvorením posudzovanej Zmluvy mali jednotlivé subjekty pôsobiace na tomto trhu, resp. na trhu poskytovania monitoringu denníka Nový deň možnosť odoberať elektronickú verziu periodika Nový deň priamo od spoločnosti REPUBLIKA, a.s. a používať ju na vlastnú činnosť, resp. ju distribuovať ďalším záujemcom. Po uzatvorení Zmluvy nemajú tieto subjekty možnosť získať elektronickú verziu periodika priamo od vydavateľa, ale len od spoločnosti Slovakia Online, s.r.o. bez možnosti výberu iného dodávateľa. Možnosť získavania potrebných informácií z tlačenej verzie nepovažujú tieto subjekty podľa vlastného vyjadrenia za adekvátnu náhradu, nakoľko spracovanie informácií z tlačenej verzie je náročnejšie a nastáva tu aj časový posun získania takýchto informácií. Z hľadiska cien záujemcovia o elektronickú verziu periodík môžu odoberať elektronické verzie len za ceny stanovené spoločnosťou Slovakia Online, s.r.o. bez možnosti výberu medzi inými dodávateľmi. Ceny stanovené spoločnosťou Slovakia Online pre odberateľov sú pre niektorých z nich v súčasnosti neprijateľné.
	Úrad považuje za potrebné v tejto súvislosti zdôrazniť, že spoločnosť Slovakia Online, s.r.o. je nielen distribútorom elektronickej verzie denníka Nová deň, ale zároveň podniká aj v oblasti poskytovania služby monitoringu dennej tlače pre svojich zákazníkov. To znamená, že spoločnosť Slovakia Online, s.r.o. nielen dodáva elektronickú verziu uvedených periodík svojim odberateľom, ale je zároveň aj ich konkurentom na trhu poskytovania monitoringu dennej tlače. Táto previazanosť podnikateľských činností spoločnosti Slovakia Online, s.r.o. ju zjavne zvýhodňuje oproti konkurencii na trhu poskytovania monitoringu dennej tlače, nakoľko má výhodnejší prístup (predovšetkým z finančného hľadiska) k elektronickej verzii denníka Nový deň, ktorá je základom pre poskytovanie služieb monitoringu.
	Uvedené ustanovenia Zmluvy predstavujú zároveň obmedzenie voľnosti konania pre spoločnosť REPULIKA, a.s., ktorá sa zaväzuje, že sa zdrží akéhokoľvek konania, ktorým by bolo porušené výhradné právo spoločnosti Slovakia Online, s.r.o. vyplývajúce z článkov 5.1 a 5.2 Zmluvy. Týmto ustanovením Zmluvy je vylúčená možnosť spoločnosti REPUBLIKA, a.s. na šírenie elektronickej verzie denníka Národná obroda iným spôsobom, ako prostredníctvom spoločnosti Slovakia Online, s.r.o., čo predstavuje obmedzenie súťaže na trhu distribúcie elektronickej verzie denníka Nový deň v prípade, že by na tento trh chcela vstúpiť v dobe účinnosti posudzovanej Zmluvy.

Úrad dospel k záveru, že Zmluva v uvedených ustanoveniach napĺňa skutkovú podstatu dohody obmedzujúcej súťaž, ktorá je v zmysle § 4 ods.1 zákona zakázaná. 
Úrad taktiež dospel k záveru, že obmedzujúce ustanovenia článku 5 Zmluvy úzko súvisia so samotným predmetom Zmluvy a nie je možné oddeliť ich od ostatného obsahu Zmluvy a preto nie je možné aplikovať § 4 ods.4 zákona.
Zmluva zároveň nie je dohodou obmedzujúcou súťaž v zmysle § 6 ods.1 zákona, na ktorú sa nevzťahuje zákaz v zmysle § 4 zákona.
	V zmysle § 58 ods.2 zákona č. 465/2002 Z.z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov účinného od 01.10.2002 sa podľa § 2 až 9 posudzuje aj vertikálna dohoda, ktorá vznikla pred dňom nadobudnutia účinnosti tohto zákona a ktorej účinky naďalej trvajú. Úrad posúdil Zmluvu v zmysle citovaných ustanovení a dospel k záveru, že na túto Zmluvu sa nevzťahuje skupinová výnimka. Podľa § 6 ods.1 zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov sa výnimka podľa § 2, 4 a 5 vzťahuje na vertikálnu dohodu, ak podiel dodávateľa na relevantnom trhu, na ktorom predáva výrobky alebo služby, ktoré sú predmetom vertikálnej dohody, nie je vyšší ako 30%. Úrad konštatuje, že v zmysle citovaného ustanovenia zákona je podiel spoločnosti Slovakia Online, s.r.o. na trhu 100%. Podľa § 6 ods.2 citovaného zákona sa výnimka podľa § 2, 4 a 5 vzťahuje na vertikálnu dohodu, ktorá obsahuje záväzok výhradnej dodávky, ak podiel odberateľa na relevantnom trhu, na ktorom odoberá výrobky alebo služby, ktoré sú predmetom vertikálnej dohody, nie je vyšší ako 30%. V posudzovanom prípade je podiel spoločnosti Slovakia Online, s.r.o. ako odberateľa a zároveň výhradného distribútora denníka Nový deň 100 %.

	Úrad v rámci šetrenia začatého dňa 19.03.2002 a opakovane dňa 23.09.2002 oslovil všetky subjekty zaoberajúce sa monitoringom dennej tlače za účelom zhodnotenia situácie na trhoch elektronických verzií periodík, t.j. vplyvu uplatňovania Zmluvy na vymedzené relevantné trhy. Oslovené boli spoločnosti REUTERS SLOVAKIA, spol. s r.o., Bratislava, TRIAS, s.r.o., Bratislava, Albertina data, s.r.o., Bratislava, NEWTON INFORMATION TECHNOLOGY, s.r.o., Bratislava a STORIN, s.r.o., Bratislava. Úrad vychádzal zo skutočnosti, že uvedené spoločnosti majú rovnaký predmet činnosti ako spoločnosť Slovakia Online, s.r.o. spočívajúci v poskytovaní monitoringu tlače svojim zákazníkom. Na základe podkladov a informácií predložených uvedenými spoločnosťami úrad zistil nasledovné.
	Spoločnosť STORIN, s.r.o., Bratislava neodoberá v súčasnosti elektronickú verziu denníka Nový deň. Cenové podmienky spoločnosti Slovakia Online, s.r.o. sú pre spoločnosť STORIN, s.r.o., Bratislava neprijateľné, preto v súčasnosti vybrané články scanuje alebo prepisuje, čo zvyšuje prácnosť aj náklady. Zároveň odpadá aj možnosť spracovania dát v nočných hodinách, nakoľko tlačené verzie denníkov sú k dispozícii až v ranných hodinách.
	Spoločnosť REUTERS, spol. s r.o., Bratislava v súčasnosti neodoberá elektronickú verziu žiadneho z denníkov a nemá žiadne zmluvné vzťahy so spoločnosťou Slovakia Online, s.r.o., nakoľko nepôsobí v oblasti monitoringu dennej tlače.
	Spoločnosť NEWTON INFORMATION TECHNOLOGY, s.r.o., Bratislava má uzatvorenú zmluvu so spoločnosťou Slovakia Online, s.r.o. na dodávku elektronickej verzie denníka Nový deň.
	Spoločnosť Albertina data, s.r.o., Bratislava v súčasnosti nemá so spoločnosťou Slovakia Online, s.r.o. uzatvorenú zmluvu na dodávku elektronickej verzie žiadneho periodika. Cenovú ponuku spoločnosti Slovakia Online, s.r.o., ktorá jej bola predložená považuje za neprimerane vysokú a vzhľadom na obrat, ktorý spoločnosť dosahuje za monitoringové služby je takáto ponuka nereálna. V elektronickej podobe odoberá spoločnosť len denníky Pravda a Hospodárske noviny, ostatné správy spracúva z tlačenej verzie periodík.
	Spoločnosť TRIAS nevyužíva pre svoju činnosť elektronické verzie denníkov.

	V rámci SR vychádzajú v súčasnosti nasledovné denníky s celoslovenskou pôsobnosťou: 
„Národná obroda“		vydáva MIROX, s.r.o., Bratislava
od 01.07.2002 vydáva vydavateľstvo VÝHRA, s.r.o.,
					Bratislava, 
“SME“				vydáva Petit Press, a.s., Bratislava
„Roľnícke noviny“
„Új Szó“
„Pravda“				vydáva PEREX, a.s., Bratislava
„Nový čas“	vydáva Vydavateľstvo novín a časopisov spol. s r.o. , Bratislava
„Nový deň“	vydáva Republika, a.s., Bratislava
„Práca“	vydáva Denník Práca, s.r.o., Bratislava
„Hospodársky denník“	vydáva THEBEN, a.s., Bratislava
„Hospodárske noviny“	vydáva ECOPRESS, Bratislava
„Šport“	vydáva Športpress, s.r.o., Bratislava

	Listami zo dňa 14.08.2002 úrad v zmysle § 33 zákona vyzval účastníkov konania, aby sa vyjadrili k podkladu konania, k spôsobu jeho zistenia a navrhli jeho doplnenie.
	Listom zo dňa 27.08.2002 zaslal úradu vyjadrenie právny zástupca spoločnosti Slovakia Online, s.r.o.. Podľa uvedeného vyjadrenia úrad nesprávne posúdil vec, nakoľko Zmluva nikdy nemala za cieľ a ani  nemohla spôsobiť rozdielne podmienky pre tretie osoby a akýmkoľvek spôsobom ohroziť alebo obmedziť práva a oprávnené záujmy tretích osôb. Spoločnosť Slovakia Online, s.r.o. je na základe Zmluvy oprávnená k distribúcii tretím osobám za rovnakých podmienok a samotné uzatvorenie  zmluvy je prejavom vôle oboch zmluvných strán.
	Listom zo dňa 02.09.2002 zaslala úradu vyjadrenie spoločnosť REPUBLIKA, a.s.. V stanovisku spoločnosť REPUBLIKA, a.s. uvádza, že si nie je vedomá skutočnosti, že by uzatvorením predmetnej Zmluvy porušila ustanovenia zákona.
	Úrad sa zaoberal stanoviskami oboch účastníkov konania a dospel k záveru, že aj napriek skutočnostiam, ktoré účastníci uviedli vo svojich stanoviskách a ktoré boli dôvodom na uzatvorenie predmetnej Zmluvy, posudzovaná Zmluva obmedzuje súťaž v zmysle § 4 zákona a preto ju úrad posudzoval v týchto súvislostiach. Úrad nespochybnil zmluvnú voľnosť oboch účastníkov, zároveň však musel skonštatovať, že akákoľvek dohoda uzatvorená na základe zmluvnej voľnosti zmluvných strán, ktorá obsahuje ustanovenia majúce za následok obmedzenie hospodárskej súťaže je dohodou obmedzujúcou súťaž a preto je zakázaná. 

4. Z á v e r

	Úrad po posúdení vyššie citovaných ustanovení Zmluvy dospel k záveru, že predmetná Zmluva má v zmysle § 4 ods.1 zákona za následok obmedzovanie súťaže a preto rozhodol tak, ako je uvedené vo výrokovej časti tohto rozhodnutia.
	Podľa § 38 ods.1 zákona úrad za porušenie ustanovení § 4 ods.1 zákona uloží podnikateľovi pokutu do 10 % z obratu podľa § 10 ods.3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.
	Z predložených podkladov vyplynulo, že obrat spoločnosti REPUBLIKA, a.s. za rok 2001 predstavoval 46 400 tis. Sk.a obrat spoločnosti Slovakia Online, s.r.o. v roku 2001 predstavoval 10 332 tis. Sk.
	Podľa § 38 ods.9 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona.
	Posudzovaná Zmluva bola uzatvorená dňa 09.11.200. Napriek tomu, že Zmluva obsahuje ustanovenia, ktoré majú za následok obmedzenie súťaže, jej účastníci zákonom určené prostriedky spočívajúce v možnosti podania žiadosti o vydanie stanoviska k návrhu zmluvy podľa § 6 ods.7 zákona resp. o podanie návrhu podľa § 6 ods.5 zákona na vydanie rozhodnutia o tom, že ich činnosti alebo konania nie sú v rozpore s § 4 a 5 nevyužili. Úrad sa o existencii Zmluvy dozvedel až z výsledkov konania, ktoré vykonal v oblasti monitoringových služieb a na základe tohto zistenia začal konanie vo veci predmetnej Zmluvy z vlastného podnetu. 
	Čo sa týka dĺžky porušovania ustanovení zákona, konanie oboch účastníkov je ohraničené obdobím od uzatvorenia Zmluvy t.j. od 09.11.2001. Úrad posudzoval, do akej miery bola v danom období spôsobená ujma na hospodárskej súťaži. Uzatvorením uvedenej Zmluvy spoločnosť Slovakia Online, s.r.o. získala 100%-ný podiel na relevantnom trhu predaja elektronickej verzie denníka Nový deň poskytovateľom monitoringu dennej tlače, čo malo za následok výrazné obmedzenie súťaže na tomto relevantnom trhu. Vychádzajúc z vyjadrení konkurentov spoločnosti Slovakia Online, s.r.o. citovaných v tomto rozhodnutí došlo v krátkom časovom období k obmedzeniu resp. k vylúčeniu súťaže na trhu distribúcie elektronickej verzie denníka Národná obroda a tým následne aj na trhu poskytovania monitoringu dennej tlače.
	Úrad ďalej konštatuje, že obaja účastníci konania  v priebehu konania s úradom spolupracovali, predkladali načas požadované podklady a informácie a podávali vysvetlenia.
	Úrad pri určovaní výšky pokuty zohľadnil všetky vyššie uvedené skutočnosti a uložil obom účastníkom konania pokutu vo výške, aká je uvedená vo výrokovej časti tohto rozhodnutia.

P o u č e n i e  o  o d v o l a n í :

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok.

								Ing. Ján Šufliarsky
							       riaditeľ odboru dohôd
							       obmedzujúcich súťaž

Rozhodnutie dostane : 

1. Slovakia Online, s.r.o.
    Sabinovská 14
    821 02 Bratislava

2. REPUBLIKA, a.s.
    Mickiewiczova 1
    811 07 Bratislava